Neft-gaz tarmog‘ining moliyaviy barqarorligini oshirish bo‘yicha birinchi navbatdagi chora-tadbirlar to‘g‘risida

Respublika iqtisodiyoti va aholisining energiya resurslariga bo‘lgan talabini to‘liq qanoatlantirish, neft-gaz korxonalarini moliyaviy sog‘lomlashtirishni ta’minlash, shuningdek, umume’tirof etilgan xalqaro standartlar va eng yaxshi xorijiy tajriba asosida tarmoqda sog‘lom raqobat muhitini rivojlantirish uchun qulay shart-sharoitlarni yaratish maqsadida:
 1. O‘zbekiston Respublikasi Energetika vazirligi Iqtisodiy taraqqiyot va kambag‘allikni qisqartirish vazirligi, Moliya vazirligi, Investitsiyalar va tashqi savdo vazirligi, Monopoliyaga qarshi kurashish qo‘mitasi, Davlat aktivlarini boshqarish agentligi (keyingi o‘rinlarda — Agentlik) bilan birgalikda 2020-yil 1-sentabrga qadar Jahon banki va Osiyo taraqqiyot banki ekspertlarini jalb qilgan holda quyidagilarni: 
 Gaz-transport tizimini 2030-yilgacha rivojlantirish dasturining bosh rejasi;
 barcha ishtirokchilarga teng kirish imkoniyatini ta’minlash va narxni shakllantirishning shaffof mexanizmlarini nazarda tutgan holda elektr energiyasi va tabiiy gazning birja savdolari asosidagi ulgurji bozorini yaratish bo‘yicha takliflarni Vazirlar Mahkamasiga kiritsin. 
 2. Agentlik O‘zbekiston Respublikasi Energetika vazirligi va Moliya vazirligi bilan birgalikda: 
 a) xalqaro darajada tan olingan konsalting va auditorlik kompaniyalarini jalb qilgan holda:
 2020-yil 1-iyulga qadar tegishli idoralar bilan birgalikda Neft-gaz tarmog‘i korxonalarining operatsion samaradorligini yaxshilash bo‘yicha “yo‘l xaritasi”ni ishlab chiqsin va tasdiqlasin;
 2020-yil 1-oktabrga qadar neft-gaz tarmog‘idagi barcha korxonalarda korrupsiyaga qarshi “komplayens-nazorat” tizimi joriy etilishini ta’minlasin; 
 b) 2020-yil 1-iyunga qadar yuqori malakali xorijiy ekspertlar va mutaxassislar, shu jumladan xorijdagi vatandoshlarni neft-gaz tarmog‘i korxonalariga ishga yollash to‘g‘risidagi takliflarni, ularni tanlab olish, qo‘yiladigan malaka talablari, funksional majburiyatlar, jalb qilish muddati va mehnatga haq to‘lash hajmlarini ko‘rsatgan holda Vazirlar Mahkamasiga kiritsin.
 3. Litsenziyalar va ruxsat beruvchi hujjatlarni maqbullashtirish bo‘yicha idoralararo ishchi guruhi (R. Davletov) “O‘zstandart” agentligi bilan birgalikda bir oy muddatda neft-gaz tarmog‘idagi faoliyat turlarini litsenziyalashni takomillashtirish va soddalashtirish bo‘yicha takliflarni Vazirlar Mahkamasiga kiritsin. 
 4. O‘zbekiston Respublikasi Energetika vazirligi, Moliya vazirligi, Iqtisodiy taraqqiyot va kambag‘allikni qisqartirish vazirligi hamda Agentlikning quyidagilar to‘g‘risidagi takliflariga rozilik berilsin:
 a) ustav jamg‘armasida davlat ulushini oshirish hisobiga quyidagilarni kapitalizatsiyalash:
 “O‘zbekneftgaz” AJga ilovaga muvofiq investitsiya loyihalarini amalga oshirish uchun avval ajratilgan O‘zbekiston Respublikasi Tiklanish va taraqqiyot jamg‘armasining (keyingi o‘rinlarda — Jamg‘arma) kreditlari bo‘yicha 2020-yil 1-aprel holatiga “O‘zbekneftgaz” AJning asosiy qarzi va hisoblangan foizlarni;
 kapitalizatsiyalangan mablag‘larni keyinchalik “Birinchi rezinotexnika zavodi” MChJ ustav jamg‘armasini oshirishga yo‘naltirgan holda, “Birinchi rezinotexnika zavodi” MChJga “Angren” EIZ hududida konveyer lentalari, qishloq xo‘jaligi va avtomobil shinalari ishlab chiqarishni tashkil etish” loyihasini amalga oshirish uchun avval ajratilgan Jamg‘arma kreditlari bo‘yicha 2020-yil 1-aprel holatiga “O‘zkimyosanoat” AJning asosiy qarzi va hisoblangan foizlarni; 
 b) 2017 — 2021-yillarda uglevodorod xomashyosi qazib chiqarishni ko‘paytirish dasturini moliyalashtirishni davom ettirish maqsadida Ipak yo‘li jamg‘armasi (XXR) va xorijiy tijorat banklarining 250 mln AQSh dollari miqdoridagi, shuningdek, eksport-kredit agentliklari hisobidan 400 mln AQSh dollari miqdoridagi kredit mablag‘larini jalb qilish. 
 5. Agentlik Jamg‘arma, “O‘zbekneftgaz” AJ va “O‘zkimyosanoat” AJ bilan birgalikda ikki oy muddatda qo‘shimcha aksiyalarni joylashtirish va kredit shartnomalariga belgilangan tartibda tegishli o‘zgartirishlarni kiritish yo‘li bilan “O‘zbekneftgaz” AJ va “O‘zkimyosanoat” AJ ustav jamg‘armalarida davlat ulushini oshirish bo‘yicha tegishli choralarni ko‘rsin.
 Kapital bozorini rivojlantirish agentligi mazkur qarorda nazarda tutilgan qo‘shimcha aksiyalarni chiqarishning davlat ro‘yxatidan o‘tkazilishini ta’minlasin.
 6. O‘zbekiston Respublikasi moliya vaziriga 2017 — 2021-yillarda uglevodorod xomashyosi qazib chiqarishni ko‘paytirish dasturini moliyalashtirish uchun jalb qilinadigan 250 mln AQSh dollari ekvivalentidagi kreditlar bo‘yicha “O‘zbekneftgaz” AJning Ipak yo‘li jamg‘armasi (XXR) va xorijiy tijorat banklari oldidagi majburiyatlari yuzasidan davlat kafolatlarini belgilangan tartibda berish vakolati taqdim etilsin.
 7. O‘zbekiston Respublikasi Energetika vazirligi Investitsiyalar va tashqi savdo vazirligi, “O‘zbekneftgaz” AJ bilan birgalikda 2020-yil 1-iyunga qadar 2017 — 2021-yillarda uglevodorod xomashyosi qazib chiqarishni ko‘paytirish dasturini moliyalashtirish uchun Ipak yo‘li jamg‘armasi (XXR) va xorijiy tijorat banklarining kreditlari, shuningdek, eksport-kredit agentliklarining yordami jalb etilishini ta’minlasin.
 8. Belgilansinki, 2020-yil 1-maydan boshlab:
 Ai-80 markali avtomobil benzini va dizel yoqilg‘isi (shu jumladan EKO markali dizel yoqilg‘isi) chakana narxlarini davlat tomonidan tartibga solish bekor qilinadi; 
 neftni qayta ishlash zavodlari tomonidan Ai-80 markali avtomobil benzini va dizel yoqilg‘isini (shu jumladan EKO markali dizel yoqilg‘isini) sotish faqat birja savdolari orqali amalga oshiriladi; 
 budjet tashkilotlari, paxta xomashyosi va g‘alla ishlab chiqaruvchi fermer xo‘jaliklari va paxta-to‘qimachilik klastyerlari, “O‘zbekiston temir yo‘llari” AJ, “Toshshahartransxizmat” AJ, maishiy chiqindilarni to‘plash va olib chiqish bo‘yicha davlat korxonalariga dizel yoqilg‘isi (shu jumladan EKO markali dizel yoqilg‘isi) o‘tgan chorakdagi birja savdolari natijalariga ko‘ra shakllangan o‘rtacha birja narxlari bo‘yicha to‘g‘ridan to‘g‘ri shartnomalar asosida, shuningdek, ularga neftni qayta ishlash zavodlaridan neft mahsulotlarini birja savdolari orqali xarid qilish huquqini taqdim etgan holda sotiladi;
 neftni qayta ishlash zavodlari “O‘zbekneftgaz” AJ neft bazalarining buyurtmanomalariga ko‘ra mazkur bandning to‘rtinchi xatboshisida ko‘rsatib o‘tilgan iste’molchilarga sotilgan dizel yoqilg‘isi (shu jumladan EKO markali dizel yoqilg‘isi) hajmi uchun “O‘zbekneftgaz” AJ tomonidan belgilanadigan chegirmani taqdim etadi.
 9. O‘zbekiston Respublikasi Vazirlar Mahkamasi huzuridagi Idoralararo tarif komissiyasi 2020-yil 1-maydan boshlab:
 neft mahsulotlari va uglevodorodlarni import qilish bilan shug‘ullanuvchi tadbirkorlik subyektlariga neft mahsulotlari va uglevodorodlarni neft bazalarining bo‘sh sig‘imlarida saqlash bo‘yicha xizmatlar ko‘rsatish uchun tariflar belgilanishini ta’minlasin.
 12. Quyidagilar ma’lumot uchun qabul qilinsin:
 yuridik shaxslar, shu jumladan “O‘zbekneftgaz” AJ neft bazalari tomonidan neft mahsulotlarini qayta sotish uchun neftni qayta ishlash zavodlaridan birja savdolari orqali sotib olish yakuniy iste’molchiga sotilganda to‘lanishi lozim bo‘lgan aksiz solig‘i hisobga olinmagan holda amalga oshiriladi. Bunda, ushbu yuridik shaxslarning o‘z ehtiyojlari uchun foydalanadigan neft mahsulotlari hajmi qismida aksiz solig‘i belgilangan tartibda to‘lanadi;
 tabiiy gaz qazib oluvchi tashkilotlar tomonidan gazni qayta ishlash va uni utilizatsiya qilish tashkilotlariga sotiladigan tabiiy gaz hajmi yakuniy iste’molchiga realizatsiya qilinadigan hajm sifatida ko‘rilmaydi.
 13. O‘zbekiston Respublikasi Prezidentining 2018-yil 17-yanvardagi “Mamlakat iqtisodiyotining tarmoqlarini talab yuqori bo‘lgan mahsulot va xomashyo turlari bilan barqaror ta’minlash chora-tadbirlari to‘g‘risida”gi PQ-3479-son qarori 2-bandi “b” kichik bandining ikkinchi va uchinchi xatboshilari chiqarib tashlansin. 
 14. O‘zbekiston Respublikasi Energetika vazirligi, Moliya vazirligi, Adliya vazirligi manfaatdor vazirlik va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin. 
 15. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov, O‘zbekiston Respublikasi Bosh vaziri o‘rinbosari J.A. Qo‘chqorov va O‘zbekiston Respublikasi energetika vaziri A.S. Sultonov zimmasiga yuklansin.